18.10.2019
Жьҭаарамза 18 рзы Аԥсны Аҳәынҭқарра Ахада Рауль Ҳаџьымба акультура-спорттә фестиваль «Абаза» даҭааит.
Акультура-спорттә фестиваль «Абаза» еиҿкаан Адунеизегьтәи аԥсуа-абаза жәлар рконгресс аԥшьгарала, ҩ-хәҭакны ишьақәгылан. Афестиваль актәи ахәҭа аҳәаақәа ирҭагӡаны Гәдоуҭа имҩаԥысит Атурнир, Адунеизегьтәи аԥсуа-абаза конгресс Иреиҳаӡоу ахеилак Ахантәаҩы Мусса Егзакь ихьӡ зху акубок агаразы зхы иақәиҭу ақәԥара. Атурнир рхы аладырхәит 200-ҩык инарзынаԥшуа аспортсменцәа: Москвантә, Санкт-Петербургынтә, Ростовынтә, Краснодарынтә, Калининградынтә, Шәачантә, иара убас Ҟарачы-Черқьесынтә, Ҟабарда-Балкариантә, Алада Уаԥстәылантә, Аҩада Уаԥстәылантә, Ингәыштәылантә, Даӷьысҭанынтә.
Жьҭаарамза 18 рзы Аҟәа ақ. аҟны афестиваль аусура иацнаҵеит акультуратә программа ала. Афестиваль ари ахәҭаҟны имҩаԥысит амузеитә коллекциақәа рекспозициақәа, хьырахәыцла аӡахразы аҧышәеимдара, аҭаца лаагаразы абаза милаҭтә ҵасқәа рреконструкциа.
Адунеизегьтәи аԥсуа-абаза конгресс инаҷыданы, афестиваль аиҿкаара иалахәын абаза- аԥсуа етнос аҿиара ацхрааразы Жәларбжьаратәи аидгыла «Алашара». Афестиваль «Абаза» мҩаԥысит Аԥсны Аҳәынҭқарра Акультуреи аҭоурых-культуратә ҭынха ахьчареи рминистрра, Аԥснытәи аҳәынҭқарратә музеи, Абаҩарҵәыреи аспорти рзы Аҧсны аҳәынҭқарратә еилакы иҟарҵаз адгылара ала.